HR Službeni list Europske unije C 137/9

Objava zahtjeva za izmjenu u skladu s člankom 50. stavkom 2. točkom (a) Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 137/05)

Ova je objava temelj za podnošenje prigovora na zahtjev u skladu s člankom 51. Uredbe (EU) br. 1151/2012 Europskog parlamenta i Vijeća (1).

ZAHTJEV ZA ODOBRENJE IZMJENE SPECIFIKACIJE KOJA NIJE MANJA ZA PROIZVOD ZAŠTIĆENE OZNAKE IZVORNOSTI/ZAŠTIĆENE OZNAKE ZEMLJOPISNOG PODRIJETLA

Zahtjev za odobrenje izmjene u skladu s člankom 53. stavkom 2. prvim podstavkom Uredbe (EU) br. 1151/2012

„COCO DE PAIMPOL”

EU br.: PDO-FR-0062-AM01 – 20.12.2016.

ZOI ( X ) ZOZP ( )

1. Skupina koja podnosi zahtjev i legitimni interes

Udruženje obuhvaća proizvođače graha „Coco de Paimpol”, kao i stanice za pakiranje. Stoga ovo udruženje ima legitimni interes za podnošenje zahtjeva za izmjenu.

Syndicat de défense de l’AOC „Coco de Paimpol” Zone de conditionnement CS 90 114 22503 Paimpol cedex FRANCE Tel. +33 296208330 Faks +33 296204726 E-pošta: syndicat-coco-paimpol@ucpt-paimpol.com

2. Država članica ili treća zemlja

Francuska

3. Rubrika specifikacije proizvoda na koju se primjenjuje izmjena

— ☐ Naziv proizvoda — ☒ Opis proizvoda — ☐ Zemljopisno područje — ☒ Dokaz o podrijetlu — ☒ Metoda — ☒ Povezanost — ☒ Označivanje — ☒ Ostalo

4. Vrsta izmjene

— ☒ Izmjena specifikacije proizvoda registriranog ZOI-ja ili ZOZP-a koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 — ☐ Izmjena specifikacije proizvoda registriranog ZOI-ja ili ZOZP-a za koji nije objavljen jedinstveni dokument (ili istovrijedan dokument), koja se ne može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012

5. Izmjena (izmjene)

Opis proizvoda

Vrsta Phaseolus vulgaris L., kojoj pripada i „Coco de Paimpol”, na koju postoji upućivanje u metodi dobivanja registriranih specifikacija, premješta se u poglavlje „Opis proizvoda”.

Osim toga, navodi se da je riječ o grahu mahunaru niskom, u zrnu. Na taj se način postiže veća preciznost i utvrđuje se da je riječ o grahu u zrnu, a ne o bijelom grahu, kako je navedeno u registriranim specifikacijama, u kojima nije navedeno da je riječ o grahu u zrnu.

Kako bi se izbjegao svaki drugi oblik stavljanja na tržište, uvedena je odredba kojom se navodi da se proizvod stavlja na tržište kao svježi proizvod.

Utvrđeni su najmanji i najveći udio suhe tvari u zrnu u trenutku pakiranja (udio suhe tvari zrna u pakiranju iznosi između 40 i 60 %) kako bi se omogućilo određivanje zrelosti graha „Coco de Paimpol”.

Opis karakteristika mahuna, koje su „prošarane i ljubičaste boje” zamijenjen je navodom „eventualno s ljubičastim šarama”: riječ je o usklađivanju s opisom vrste sorte navedene u rubrici „Metoda dobivanja” registriranih specifikacija.

Uvedena je preinaka kojom se pobliže utvrđuje da mahune sadržavaju najmanje 3 zrna kako bi se uklonile mahune s premalo zrna. Grah „Coco de Paimpol” specifičan je po dugačkim mahunama s najmanje tri zrna. Samo odstupanje od najviše 5 %, navedeno u dijelu „Pakiranje”, omogućuje očuvanje neizbježne ujednačenosti.

Svojstva boje zrna („jednobojno, bijele boje”) dopunjena su navodom „jednobojno, bijele boje do boje slonovače” te „sa slabo do umjereno vidljivim žilicama” kako bi se bolje uzela u obzir svojstva proizvoda. Naime, navod „jednobojno, bijele boje” prejednostavan je i ostavlja previše prostora za tumačenje prilikom razvrstavanja te ne odražava provedene radove odabira koji omogućuju bolji opis boje zrna.

Osim toga, kako bi se dopunio opis graha „Coco de Paimpol” nakon kuhanja, utvrđeno je da proizvod nije brašnast te da je sladak nakon kuhanja.

Time je dopunjen i precizno utvrđen opis proizvoda kako bi se proizvod bolje identificirao.

Dokaz o podrijetlu

Utvrđene su obveze prijavljivanja gospodarskih subjekata. Te su izmjene povezane s promjenama nacionalnog zakonodavstva i propisa. Među ostalim predviđena je identifikacija gospodarskih subjekata radi ovlaštenja kojim se priznaje njihova sposobnost ispunjavanja zahtjeva iz specifikacija, kao i prijave potrebne za priznavanje, praćenje i kontrolu proizvoda namijenjenih stavljanju na tržište pod zaštićenom oznakom izvornosti.

Usto, toj je rubrici pridodano i nekoliko odredaba o evidencijama i deklaracijama.

Ove izmjene koje se odnose na obveze prijavljivanja gospodarskih subjekata i sadržaj evidencija jamče sljedivost i kontrolu sukladnosti proizvoda sa zahtjevima specifikacija.

Metoda proizvodnje

Dobivanje sjemena:

Izraz „sjeme koje se upotrebljava pripada vrsti ‚Phaseolus vulgaris L.’” premješten je u dio „Opis proizvoda”.

Uvedena je sljedeća rečenica: „Sjeme namijenjeno proizvodnji graha ‚Coco de Paimpol’ dobiva se od sljedećih sorti: Goanag, Kentan ili Armor ili od sorti čiji urod odgovara vrsti sorte navedenoj pod točkom 5.2.”, dok je u registriranim specifikacijama naveden tek opis vrste sorte.

Uvođenjem tih triju sorti uzima se u obzir genealoška selekcija koju je proveo Organisme Breton de Sélection (OBS) na svim lokalnim sortama, a kojom su odabrane te tri sorte kao one koje najbolje izražavaju specifičnosti graha „Coco de Paimpol” i jamče poštovanje vrste sorte „Coco de Paimpol”. Dakle, te sorte omogućuju dobivanje proizvoda koji odgovaraju svojstvima koja se očekuju od graha „Coco de Paimpol”.

Također se mogu koristiti tradicijske sorte, za koje je dokazano da odgovaraju vrsti sorte. Poštovanje vrste sorte provjerava se vizualnim pregledom biljaka u trenutku berbe graha u polusuhom stanju.

Također je navedeno da sjeme dobiveno od tih sorti mogu proizvoditi proizvođači na svojim gospodarstvima, što odgovara trenutačnoj praksi.

U toj je izmjeni navedena točka „dobivanje sjemena”, uzimajući u obzir trenutačne prakse.

Vrsta sorte:

Kako bi se bolje uzela u obzir specifičnost proizvoda, uz stvaranje poveznice sa selekcijom sorte, kojom je dobiven precizniji opis graha „Coco de Paimpol”, izmijenjena je vrsta sorte kako bi se dodalo da je zrno „jednobojno, bijele boje do boje slonovače”. U registriranoj inačici specifikacija predviđeno je samo „jednobojno zrno, bijele boje”.

Ovom je izmjenom utvrđena vrsta sorte povezana s opisom proizvoda.

Plodored:

U okviru plodoreda čestica predviđena je faza mirovanja i zabranjeno je ponavljanje više od dvije godine nakon kulture coco na istoj čestici. Svrha ovog pravila jest izbjeći razvoj određenih bolesti korijenskog sustava kojima je izložena ova mahunarka. Ova faza mirovanja traje najmanje dvije kalendarske godine ako se kultura „Coco de Paimpol” uzgaja tijekom samo jednog ciklusa (1 godina) te najmanje 3 godine ako se provode dva ciklusa (2 godine) graha „Coco de Paimpol”.

Ovom se izmjenom bolje objašnjavaju pravila koja valja pratiti u području plodoreda kako bi se zajamčilo najbolje zdravstveno stanje biljke.

Uvođenje i upravljanje kulturom:

Opisani su načini uzgoja kulture u zemlji koja nije umjetno zagrijana ili osvijetljena kako bi se uzele u obzir trenutačne prakse te kako bi se izbjegli umjetni uvjeti uzgoja.

Obrisani su određeni datumi ili razdoblja utvrđena u registriranim specifikacijama kako bi se uzela u obzir moguća klimatska odstupanja koja imaju utjecaj na kulturu graha coco; osim toga, proizvođači imaju umijeće potrebno kako bi prilagodili te datume ne samo klimatskim uvjetima, nego i predmetnim česticama:

— οbrisano je najdulje trajanje kulture, koje je prvotno utvrđeno na 135 dana, jer specifični meteorološki uvjeti (hladne jeseni) mogu dovesti do toga da je potrebno premašiti trajanje tog razdoblja kako bi grah postigao potrebni stupanj zrelosti bez posljedica za kvalitetu proizvoda,

— οbrisan je datum kraja sjetve (15. srpnja) jer, ovisno o klimatskim uvjetima, možda neće biti moguće provesti sve sjetve prije tog datuma.

Odredbe koje se odnose na berbu premještene su pod točku „Berba” specifikacija.

Kako bi se zajamčila dobra ujednačenost zrelosti na čestici i potaknulo optimalno iskorištavanje tla, uveden je pojam gustoće jedinki u kulturama. Granične vrijednosti utvrđene kao broj biljaka po m2, odnosno na 6 do 12 biljaka po m2.

Zabrana navodnjavanja zamijenjena je dopuštenjem za provedbu te prakse do stvaranja prvih mahuna. Stalna vlažnost do faze stvaranja mahuna može dovesti do postizanja bolje ujednačenosti u pogledu zrelosti, što će imati pozitivne posljedice na kvalitetu berbe. S druge strane, navodnjavanje nakon stvaranja mahuna povećat će stopu vlažnosti mahuna i zrna, što šteti kvaliteti proizvoda, zbog čega je i dalje zabranjeno.

Ovim su izmjenama pobliže opisane i prilagođene uzgojne prakse na način da su bolje uzeta u obzir klimatska odstupanja.

Berba:

Revidirana je odredba koja se odnosi na utvrđivanje vremenskog razdoblja za berbu od srpnja do studenoga:

— uvedena je promjena datuma otvaranja razdoblja berbe. Odsad taj datum, na zahtjev skupine, utvrđuju službe Nacionalnog instituta za podrijetlo i kvalitetu (INAO) uzimajući u obzir analize provedene na uzorcima reprezentativnim za sukladnost proizvoda u točkama „Opis proizvoda” i „Berba”. Međutim, datum otvaranja utvrđen je od 1. srpnja, kako je slučaj u već registriranim specifikacijama,

— οbrisan je datum kraja berbe (30. studenoga). Ovo je brisanje povezano s brisanjem datuma kraja sjetve. Omogućuje prilagodbu uzgoja graha ovisno o njegovu stupnju zrelosti, a ne o prethodno utvrđenom roku za kraj berbe.

Odredba kojom je predviđeno da se mahune biraju i ručno odvajaju nakon vađenja stabljika ponovno je napisana kako bi vađenje prije odvajanja i odabira mahuna bilo fakultativno jer se te radnje mogu provesti na stabljikama bez dovođenja u pitanje specifičnosti proizvoda. Te se radnje uvijek provode ručno.

Uklonjena je uputa na berbu mahuna u polusuhom stanju jer je navedena u opisu proizvoda i nadzire se u okviru kontrole predviđene pod točkom „Kontrola proizvoda”.

Kako bi se izbjeglo gnječenje mahuna, uvedena su pojašnjenja koja se odnose na posude u koje valja polagati mahune. Te posude moraju biti:

— krute, s punim dnom i stjenkama s otvorima,

— moraju se moći slagati jedna na drugu bez nabijanja sadržaja,

— moraju imati zapremninu od najviše 100 litara, odnosno 30 kg graha.

Kako bi se bolje opisao pojam „neispravnih mahuna” i „nečistoća”, koji se u registriranim specifikacijama spominje na razini od razvrstavanja prilikom berbe, utvrđeni su kriteriji za odabir mahuna prilikom berbe. Njima se žele ukloniti:

— mahune koje imaju nedostatke u pogledu zrelosti: nezrele, ravne, prezrele ili suhe,

— promijenjene mahune: trule mahune, mahune natopljene vodom, onečišćene zemljom, potamnjele mahune ili mahune s tragovima bolesti,

— nečistoće: nečistoće povezane sa sortom, peteljke, listovi i sva druga strana tijela.

Uklonjena je odredba kojom je predviđeno da se isporuka u stanicu za pakiranje mora provesti najkasnije sljedeći dan nakon berbe jer je riječ o tome da je potrebno moći uzeti u obzir činjenicu da se berba na jednoj čestici može provoditi tijekom nekoliko dana, dok se biljke mogu isporučivati samo jedanput. Dakle, odlučeno je da će se ojačati nadzori nad serijama, među ostalim početkom tjedna (kako bi se uzele u obzir serije koje su stavljene u skladište tijekom vikenda) kako bi se provjerila kvaliteta serija putem usklađivanja proizvoda s isporukom.

Svrha tih izmjena jest bolje utvrditi zahtjeve za berbu graha „Coco de Paimpol”, prilagođavajući se pritom mogućim klimatskim odstupanjima.

Prinos:

Ova je točka utvrđena tako da nije izmijenjen prinos od 12 tona po hektaru. Ovim se pojašnjenjem žele utvrditi isporučeni, a ne razvrstani proizvodi. Osim toga, njime je utvrđeno da prinos više ne predstavlja prosjek, nego najveću godišnju vrijednost.

Riječ je o pojašnjenjima potrebnim za lakši izračun prinosa.

Isporuka:

Izraz „pogon” za pakiranje valja zamijeniti izrazom „stanica” za pakiranje kako bi se postigla sukladnost s lokalno korištenim izrazom.

Provjera sukladnosti:

Prva provjera sukladnosti provodi se kako bi se zajamčila sukladnost serija isporučenih u stanicu za pakiranje te kako bi se zajamčilo da su proizvođač i osobe koje odvajaju mahune od stabljika i odabiru ih ispravno odabrali mahune tijekom berbe. Ta se provjera provodi na temelju kriterija sukladnosti berbe. Mahune koje imaju nedostatke u pogledu zrelosti, izmijenjene mahune i nečistoće predstavljaju najviše 5 % isporučene mase.

Druga provjera sukladnosti provodi se kako bi se provjerila sukladnost zapakiranih serija koje se stavljaju na tržište. Ta se provjera provodi uzorkovanjem izvaganih nesukladnih proizvoda kako bi se provjerilo sljedeće:

— najveći udio mahuna s manje od 3 zrna predstavlja manje od 5 % mase zapakiranih proizvoda,

— najveći udio mahuna koje ne ispunjavaju kriterije berbe predstavlja manje od 5 % mase zapakiranih proizvoda.

Tom se izmjenom želi bolje zajamčiti kvaliteta proizvoda.

Pakiranje:

Kako bi se izbjeglo propadanje i gnječenje graha „Coco de Paimpol”, utvrđen je najveći nominalni sadržaj posuda u kojima se drži „Coco de Paimpol”, koji iznosi 10 kilograma. Osim toga, kako bi se uzelo u obzir sušenje, koje dovodi do gubitka neto mase graha „Coco de Paimpol”, dodano je da posude tijekom pakiranja mogu sadržavati do 10 % više sadržaja od navedenog nazivnog sadržaja.

Tom se izmjenom želi očuvati kvaliteta proizvoda prilikom pakiranja.

Čuvanje:

U svrhu poboljšanja očuvanja proizvoda, dodano je da se grah u stanici za pakiranje drži u uvjetima koji jamče da je izbjegnuto zagrijavanje mahuna iznad temperature od 15 °C.

Kako bi se mogle uzeti u obzir nove tehnike čuvanja, koje se trenutačno ispituju, obrisana je obveza vlažne hladnoće.

Radi se prilagodbi uvjeta za čuvanje koja omogućuje korištenje novih metoda čuvanja, jamčeći pritom bolje čuvanje proizvoda.

Povezanost

Taj je dio ponovno detaljnije napisan:

Detaljno su opisani prirodni čimbenici (male razlike u temperaturi, pravilna raspodjela padalina tijekom godine, utjecaj mora). Utvrđena je visina područja: ona se odsad nalazi u rasponu od 60 do 90 metara, umjesto najviše 140 metara, koliko iznosi u registriranim specifikacijama. Ova urednička izmjena ne mijenja područje oznake.

Kada je riječ o ljudskim čimbenicima, navedeni su detalji u pogledu umijeća proizvođača kako bi se istaknulo, među ostalim, da brojni proizvođači graha proizvode vlastito sjeme za potrebe svojeg gospodarstva te biraju sortu i datum sijanja s obzirom na topografske značajke i značajke tla u okruženju, prethodne kulture, korištena gnojiva i sredstva za poboljšanje tla te trenutačne meteorološke uvjete. Također su dodane pojedinosti o ručnoj berbi koju provode osobe koje odvajaju mahune od stabljika i biraju ih.

Uvedene su točka o specifičnosti proizvoda i točka o uzročnoj vezi između specifičnosti zemljopisnog područja i specifičnosti graha „Coco de Paimpol”:

— κada je riječ o specifičnosti proizvoda, preporučuje se berba prije postizanja potpune zrelosti graha, koja grahu coco daje kvalitetu svježeg povrća. Za razliku od suhog graha, „Coco de Paimpol” brzo se kuha. Također se razlikuje po gotovo okruglom obliku zrna i svojim organoleptičkim svojstvima,

— κada je riječ o uzročnoj vezi, naglašene su interakcije između prirodnog okoliša (oceanska klima povezana s prisustvom zemlje bogate muljem omogućuje uzgoj kultura već od kraja zime) i umijeća (među ostalim, odabir sorti koje odgovaraju utvrđenoj vrsti sorti i ručna berba u optimalnoj fazi).

Ovom se izmjenom želi poboljšati prikaz veze sa zemljopisnim okruženjem.

Označivanje

Potrebno je ažuriranje podataka radi prilagodbe promjenama europskog zakonodavstva, osobito u pogledu obveze navođenja simbola Europske unije u istom vidnom polju kao i naziva oznake.

U mjeri u kojoj je svako pakiranje odsad popraćeno etiketom koja nosi identifikacijsku oznaku proizvođača i stanice za pakiranje te datum pakiranja, obveza koja se odnosi na „postavljanje etikete na posudu u pogonu za pakiranje koja se mora zadržati do konačnog distributera” uklonjena je iz posebnih elemenata označivanja.

Ova se izmjena odnosi na ažuriranje dijela „označivanje”.

Ostalo

Zemljopisno područje:

Radi bolje jasnoće, odsad je iscrpno navedeno 85 općina na koje se odnose specifikacije oznake „Coco de Paimpol”. Razgraničenje zemljopisnog područja ostaje nepromijenjeno.

Tvrdnja prema kojoj se „Coco de Paimpol” proizvodi i pakira unutar zemljopisnog područja, koja je u registriranim specifikacijama navedena u odlomku „dokaz o podrijetlu” premještena je u dio „definicija zemljopisnog područja”.

Dakle, ovim je izmjenama dopunjena ta rubrika radi postizanja veće preciznosti bez izmjene zemljopisnog područja.

Kontrole, ažuriranje podataka o strukturi kontrolnog tijela i skupine:

Uzevši u obzir izmjene nacionalnih propisa, dio „Nacionalni zahtjevi” predstavljen je u obliku tablice s glavnim točkama koje je potrebno provjeriti, njihovim referentnim vrijednostima i načinom njihova ocjenjivanja.

Ažurirani su podaci kontrolnog tijela i skupine.

Riječ je o ažuriranju predmetnih rubrika.

JEDINSTVENI DOKUMENT

„COCO DE PAIMPOL”

EU br.: PDO-FR-0062-AM01 – 20.12.2016.

ZOI ( X ) ZOZP ( )

1. Naziv

„Coco de Paimpol”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.6. Voće, povrće i žitarice, u prirodnom stanju ili prerađeni

3.2. Opis proizvoda na koji se odnosi naziv iz točke 1.

Naziv „Coco de Paimpol” odnosi se na niski grah mahunar u zrnu koji pripada vrsti Phaseolus vulgaris L.

Grah „Coco de Paimpol” ima sljedeća obilježja:

— polusuhi grah koji se prodaje u svježem stanju, s ljuskom u obliku mahune, čiji udio suhe tvari zrna prilikom pakiranja iznosi između 40 i 60 %,

— mahune su blijedožute boje, mogu imati ljubičaste šare i sadržavaju najmanje 3 zrna,

— zrno je jednobojno, bijele boje do boje slonovače, jajolikog oblika, sa slabo do srednje vidljivim žilicama te s izrazito tankom pokožicom.

Grah „Coco de Paimpol” brzo se kuha i daje mekani, sočni, slatki proizvod koji nije brašnaste strukture, specifičnog okusa s cvjetnim notama i notama suhog voća.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

—

3.4. Posebni proizvodni postupci koji se moraju provesti na određenom zemljopisnom području

Grah se sije, bere i razvrstava na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

Grah „Coco de Paimpol” pakira se na zemljopisnom području.

Mahune su izrazito krhke u polusuhom stanju, zbog čega se, nakon što se ručno pobere kako ne bi došlo do oštećenja zbog udaraca i trenja, „Coco de Paimpol” pakira u posude ograničene zapremnine i čuva pri temperaturi koja jamči da se proizvod neće zagrijati.

Otpremanje i stavljanje na tržište graha „Coco de Paimpol” provodi se u pakiranju zapremnine od najviše 10 kilograma. Kako bi se uzelo u obzir sušenje, koje dovodi do gubitka neto mase graha „Coco de Paimpol”, posude tijekom pakiranja mogu sadržavati do 10 % više sadržaja od navedenog nominalnog sadržaja.

3.6. Posebna pravila za označivanje proizvoda na koji se odnosi registrirani naziv

Etiketa graha koji nosi naziv „Coco de Paimpol” sadržava sljedeće:

— naziv „Coco de Paimpol” napisan vidljivim i čitkim znakovima koji se ne mogu izbrisati, a čije su dimenzije, širina i visina veće od dimenzija znakova kojima su ispisani svi drugi navodi na etiketi,

— simbol Europske unije u istom vidnom polju kao i naziv oznake, uz koji može biti naveden navod „zaštićena oznaka izvornosti”,

— identifikacijska oznaka stanice za pakiranje i proizvođača te datum pakiranja.

4. Sažeta definicija zemljopisnog područja

Zemljopisno područje proteže se na 85 općina na sjeveru departmana Côtes d’Armor:

Bégard, Berhet, Brélidy, Camlez, Caouënnec-Lanvézéac, Cavan, Coatascorn, Coatréven, Etables-sur-Mer, Le Faouët, Gommenec’h, Goudelin, Hengoat, Îles-de-Bréhat Kerbors, Kerfot, Kermaria-Sulard, Kermoroc’h, Landebaëron, Langoat, Lanleff, Lanloup, Lanmérin, Lanmodez, Lannebert, Lannion, Lanvollon, Lézardrieux, Louannec, Mantallot, Minihy-Tréguier, Paimpol, Penvénan, Perros-Guirec, Pléguien, Pléhédel, Pleubian, Pleudaniel, Pleumeur-Bodou, Pleumeur-Gautier, Ploëzal, Ploubazlanec, Ploubezre, Plouëc-du-Trieux, Plouézec, Plougrescant, Plouguiel, Plouha, Ploulec’h, Ploumilliau, Plourhan, Plourivo, Pludual, Pluzunet, Pommerit-Jaudy, Pommerit-le-Vicomte, Pontrieux, Pouldouran, Prat, Quemper-Guézennec, Quemperven, La Roche-Derrien, Rospez, Runan, Saint-Clet, Saint-Gilles-les-Bois, Saint-Laurent, Saint-Quay-Perros, Saint-Quay-Portrieux, Squiffiec, Tonquédec, Trébeurden, Trédarzec, Trédrez-Locquémeau, Trégastel, Trégonneau, Tréguier, Trélévern, Tréméven, Tréveneuc, Trévérec, Trévou-Tréguignec, Trézény, Troguéry, Yvias.

5. Povezanost sa zemljopisnim područjem

Posebnosti područja

Prirodni čimbenici koji doprinose povezanosti:

S obzirom na njegov položaj u središtu velikog poluotoka okruženog zaljevom Lannion na zapadu te zaljevom Saint-Brieux na istoku, zemljopisno područje čini najsjevernije područje Bretanje, ali uživa utjecaj Sjevernoatlantske struje (Golfske struje). Zbog toga se u regiji Paimpol izrazito rijetko pojavljuje proljetni mraz, ponekad tijekom ožujka, ali nikad nakon njega, a regija uživa vrlo blage temperature, koje rijetko prelaze 30 °C.

Regija obuhvaća visoravan visine između 60 i 90 metara nadmorske visine i uživa u padalinama koje su, u normalnim uvjetima, vrlo dobro raspoređene tijekom godine. U proljeće i ljeto prevladavajući vjetrovi koji pušu sa sjeveroistoka šire utjecaj mora sve do unutrašnjosti regije. Prvo gorje pokrajine Goëlo na jugu zemljopisnog područja zaklanja od olujnih epizoda koje, donesene vjetrovima južnog sektora, mogu nanijeti štetu kulturama.

Područje proizvodnje graha „Coco de Paimpol” također je specifično po svojim pedološkim karakteristikama: leži na prastaroj kristalnoj podlozi, koju prvenstveno čine granitne stijene Armorikanskog masiva i pokriveno je eolskim muljem s dna La Manchea. Ta tla, u čijoj teksturi prevladava mulj, koji je ponekad pomiješan s pijeskom i glinom nastalom promjenama u prvotnoj podlozi, mekana su, duboka i plodna tla koja je lako obrađivati, a koja istodobno imaju sposobnost sušenja u proljeće i zadržavanja veće količine vode.

Ljudski čimbenici koji doprinose povezanosti:

Gospodarski subjekti uključeni u proizvodnju graha „Coco de Paimpol” uživaju iskustvo koje su stjecale brojne generacije od uvođenja tog graha podrijetlom iz Argentine u ovu regiju, krajem dvadesetih godina 20. stoljeća. Brojni proizvođači graha proizvode vlastito sjeme za potrebe svojeg gospodarstva. Umijeće proizvođača također se očituje u načinu na koji biraju sjeme. Za svaku jedinicu uzgoja poljoprivrednici odabiru sortu i datum sijanja s obzirom na topografske značajke i značajke tla okruženja, prethodne kulture, korištena gnojiva i sredstva za poboljšanje tla te trenutačne meteorološke uvjete. Mogućnost odabira trenutka za uvođenje kultura omogućuje raspodjelu berbe na što je moguće dulje razdoblje, što olakšava organizaciju rada za taj ključni korak. Berba se provodi u polusuhom stanju pod odgovornosti proizvođača; berbu obavljaju osobe koje odvajaju mahune od stabljika i biraju zrele mahune te ih odlažu u prilagođene posude.

Osim toga, oznaka izvornosti stečena je zahvaljujući nasljeđu uzgoja povrća, koji prethodi ovoj proizvodnji, a koji je povezan s optimalnim uvjetima prirodnog okruženja za sve povrće koje se uzgoja na otvorenom području. Ova povijesna specijalizacija regije, koncentracija vještina te tehničke ili komercijalne infrastrukture neophodne za ovaj sektor prisutne na tom zemljopisnom području prednosti su koje omogućuju procvat te osjetljive kulture.

Posebnosti proizvoda:

Grah „Coco de Paimpol” bere se prije nego što postigne potpunu zrelost, dok zrna, koja još nisu posve tvrda i bogata su ugljikohidratima, još sadržavaju puno vode, što ga razlikuje od suhog graha. Dakle, „Coco de Paimpol” prodaje se kao svježe povrće, u obliku mahuna kojima se ručno uklanja ljuska. Zbog toga ne zahtijeva namakanje i brzo se kuha. Gotovo okrugli oblik zrna razlikuje ovaj grah od većine drugih oblika bijelog graha, koji su većinom izduljeni ili oblika bubrega. Prekriven je tankom opnom koja savršeno prianja uz albumen. Zbog toga je „Coco de Paimpol” iznimno postojan pri kuhanju, no također je mekane teksture koja se topi u ustima. U ustima ne ostavlja brašnasti dojam i ima slatkasti okus. Miris mu je često obilježen aromama kestena i lješnjaka.

Uzročna povezanost:

„Coco de Paimpol” tijekom čitavog je ciklusa uzgoja izrazito osjetljiv na uvjete okruženja. Njegova povezanost s podnebljem temelji se na interakciji između izrazito povoljnog prirodnog okoliša i umijeća koje se prenosi generacijama (odabir sorti, optimalna priprema tla, mudar odabir razdoblja sjetve, ručna berba u pravoj fazi).

Brojni su naraštaji proizvođača poboljšali, a potom i zadržali sve kultivare koji odgovaraju ujednačenoj i dobro definiranoj vrsti sorte, koja je savršeno prilagođena značajkama okruženja. Poljoprivredne, ali i kulinarske i organoleptičke značajke ovog graha uvelike proizlaze iz značajki tog biljnog materijala.

Mekano tlo s malo šljunka, koje ne predstavlja prepreku za podizanje biljaka i potiče stvaranje korijena, blagotvorno je za klijanje graha „Coco de Paimpol”. Poroznost mulja potiče rano zagrijavanje tla u proljeće te prirodnu odvodnju, što sprječava gušenje korijena prilikom postavljanja sjemena. Osim toga, iznimna blagost klime u ovoj regiji omogućuje postavljanje kultura već od sredine ožujka, unatoč zahtjevima ove biljke u smislu temperature (listovi se smrzavaju pri –1 °C, a njezina nultočka je blizu 10 °C).

Budući da njezin slabi korijenski sustav zauzima tek prvih trideset centimetara tla, nakon uvođenja kulture „Coco de Paimpol” uživa u kombinaciji muljevitih tla s velikim rezervama vode i velikim stupnjem poroznosti, što omogućuje brzo izbacivanje oborinskih voda, kao i pravilnu raspodjelu padalina. Temperature između svibnja i studenoga odgovaraju zahtjevima biljke (njezina optimalna temperatura iznosi između 15 i 25 °C) i omogućuju mahunama da ujednačeno postignu zrelost te omogućuju stvaranje rasporeda berbi od srpnja do studenoga, odnosno stalnu prisutnost na tržištu tijekom 4 mjeseca.

„Coco de Paimpol” bere se u polusuhom stanju i osobito mu godi morski povjetarac, koji smanjuje temperature i potiče vlažnost tla, što usporava zrenje i sušenje mahuna na stabljikama. To je prednost nužna da bi se grah mogao nekoliko dana zadržati na polju u polusuhom stanju bez isušivanja. Tanka i prianjajuća opna graha „Coco de Paimpol”, kao i njegova organoleptička svojstva, osobito voćne arome, topiva tekstura koja nije brašnasta te slatki okus, uvelike su rezultat faze nepotpune zrelosti u kojoj se beru mahune.

Budući da su mahune, koje su u toj fazi još uvijek mekane, izrazito krhke, beru se ručno kako bi se izbjegle promjene povezane s udarcima i trenjem.

Upućivanje na objavu specifikacije

(članak 6. stavak 1. drugi podstavak ove Uredbe)

https://info.agriculture.gouv.fr/gedei/site/bo-agri/document_administratif-a5f75dd0-1280-4bed-8634-e9576876cb9e/telechargement

(1) SL L 343, 14.12.2012., str. 1.